Nistħajjilhom l-orkestra tat-Titanic li baqgħu jdoqqu l-mużika waqt li l-bastiment qed jegħreq bihom. Business as usual fl-aqwa tiegħu. Imma x'qed iħabbrulna b'tant pompożità'? Xejn inqas minn White Paper ta' konsultazzjoni pubblika dwar id-dħul ta' drittijiet diġitali fil-Kostituzzjoni. Government launches White Paper on Digital Rights to be embedded in Constitution Malli rajt it-titlu tal-aħbar mill-ewwel ġietni kurżità. X'jistgħu jkunu dawn id-drittijiet diġitali li se jkollna fil-Kostituzzjoni (jekk jilħqu jdaħħluhom qabel jegħreq it-Titanic)? U l-udjenza nfexxet tidħaq u togħxa, titmiegħek mal-art bid-dmugħ ħiereġ minn għajnejha. Grazzi sinjuri. Eternament grati. Qed tagħtuna d-dritt naraw l-internet, u li naċċedu għal kull websajt li nixtiequ, anki opinjonijiet politiċi! Ħa nissuġġerixxi xi drittijiet oħra biex jidħlu fil-kostituzzjoni. Id-dritt li naraw it-television. Id-dritt li nkantaw. Id-dritt li nimxu. Id-dritt li naqraw ktieb jew gazzetta. Id-dritt li nteptpu għajnejna. Aktar daħq u nies jogħxew mal-art. Jiġifieri dak li qed nagħmel bħalissa proprjament għad m'għandix id-dritt nagħmlu? Kif tgħidha bil-Malti? Ħela ta' ħin u ta' riżorsi? Ħara tal-barrin? Jew nistgħu minflok ngħiduha bit-Taljan. Un, due, tre: Parole parole parole, Parole parole parole, Parole parole parole, (iddum sejra hekk din, aħjar nieqaf hawn)